﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 139. став 2. Закона о социјалној заштити („Службени гласник РС”, број 24/11),

Министар за рад, запошљавање, борачка и социјална питања доноси

**ПРАВИЛНИК**

**о обрасцу и садржају службене легитимације стручних радника центра за социјални рад**

"Службени гласник РС", број 78 од 19. октобра 2018.

**Садржај правилника**

Члан 1.

Овим правилником прописује се образац и садржај службене легитимације стручних радника (у даљем тексту: „службена лица”) запослених у центру за социјални рад.

Садржај службене легитимације

**Члан 2.**

Службена легитимација садржи следеће податке:

Предња страна службене легитимације садржи:

1) грб Републике Србије;

2) назив „Република Србија”;

3) назив министарства надлежног за послове социјалне заштите;

4) ознаку „Центри за социјални рад”;

5) назив „Службена легитимација”;

6) назив града, односно општине;

7) назив центра за социјални рад;

8) фотографију имаоца службене легитимације;

9) име и презиме службеног лица;

10) потпис службеног лица.

Полеђина легитимације садржи:

1) серијски број издате службене легитимације;

2) датум издавања службене легитимације;

3) рок важења службене легитимације;

4) потпис овлашћеног лица за издавање службене легитимације.

**Образац службене легитимације**

Члан 3.

Образац службене легитимације је правоугаоног облика, у виду вишеслојне картице, величине 85,6 x 54 mm и израђен је у потпуности од поликарбонатног материјала са уграђеним дуалинтерфејс чипом, који има минимум EAL5+ сертификат, плавих и црвених тонова на предњој и задњој страни обрасца.

Образац службене легитимације израђен је у формату ID-1, у складу са важећим стандардима: ISO/IEC 7810 и ISO/IEC 10373.

Члан 4.

Заштитни елементи на обрасцу службене легитимације су: микроштампа, УВ нити, сигурносна невидљива боја која под УВ светлом флуоресцира, апликација сигурносног дифракционог оптички варијабилног елемента јединствене оригинације са елемeнтима државности Републике Србије.

Образац службене легитимације одштампан је уз овај правилник и чини његов саставни део.

Члан 5.

Службено лице коме је престала дужност, у року од три дана враћа службену легитимацију директору центра за социјални рад који ће је у року од три дана вратити издаваоцу.

Имаоци службене легитимације издате у складу са одредбама Правилника о обрасцу и садржају службене легитимације стручних радника центра за социјални рад („Службени гласник РС”, број 1/12), исту враћају издаваоцу одмах по добијању службене легитимације издате у складу са овим правилником.

Издавалац води евиденцију о свим издатим и неважећим службеним легитимацијама.

**Престанак важења ранијег прописа**

Члан 6.

Даном ступања на снагу овог правилника престаје да важи Правилник о обрасцу и садржају службене легитимације стручних радника центра за социјални рад („Службени гласник РС”, број 1/12).

**Ступање на снагу**

Члан 7.

Овај правилник ступа на снагу даном објављивања у „Службеном гласнику Републике Србије”.

Број 110-00-00530/2018-14

У Београду, 28. септембра 2018. године

Министар,

**Зоран Ђорђевић,** с.р.

